Alkbottle san aum Aufaung vo de 1990a Joah aus ana Spülarei vom Roman Gregory (Gsangl) und sein Hawara Peter Fiala entstaundn. 1994 sans in Östareich mit eahnara zweitn Scheibm „Blader, Fetter, Lauter & A Bissl Mehr“ oigemein bekaunnt wuan. Fia des Album haums in Östareich sogoar a goidene Schoiplottn kriagt. Noch Streidarein in da Band haums sa si 1998 aufglest, und da Roman Gregory hod a Solokarrier augfaungt. Trotz oidem haums aa nochn offiziölln End no a poa Konzertln gspüüt, a Live DVD aussebrocht, und a Liadl fiar a Fan – CD vom Fuaßboiklub SK Rapid Wien eigspüüt. 2006 haum sa si aufs Neiche zaumgschlossn.Im Herbst 2010 haum de Alkbottle fia s 20 –jaarige Jubiläum a CD/DVD-Box aussabrocht. Aussadem haums bei da Östarreichische Voarentschaidung fian Eurovisions Song Contest midgmocht. Fia des haums a Promotionvideo gmocht, wo aa da Hans Krankl, da Toni Polster, de Maunschoft vom SK Rapid und de Vamummtn middau haum. Aum 2. März 2021 hod da Roman Gregory auf seina Facebookseitn bekaunnt gebm, doss si de Band endgütig aufglest hod.